pythainlp/thaigov-v2-corpus-22032023 huggingface dataset:
วันพฤหัสบดีที่ 26 มกราคม 2566
กรมทางหลวงชนบท เพิ่มศักยภาพการคมนาคมขนส่ง ส่งเสริมเศรษฐกิจ กระจายรายได้สู่ชุมชน
ตามนโยบายของรัฐมนตรีว่าการกระทรวงคมนาคม ก่อสร้างถนนเชิงลาดสะพานข้ามแม่น้ำหลังสวน จังหวัดชุมพร เสร็จสมบูรณ์
กรมทางหลวงชนบท (ทช.) กระทรวงคมนาคมโดยแขวงทางหลวงชนบทชุมพร ดำเนินโครงการก่อสร้างถนนเชิงลาดสะพานข้ามแม่น้ำหลังสวน ตำบลพระรักษ์ อำเภอพะโต๊ะ จังหวัดชุมพร เนื่องด้วยประชากรส่วนใหญ่ในพื้นที่ประกอบอาชีพทางการเกษตรและอุตสาหกรรมเป็นหลัก อีกทั้งถนนสายดังกล่าวยังเป็นเส้นทางคมนาคมขนส่ง และเส้นทางลัดเชื่อมกับถนนสายหลัก ทำให้จังหวัดชุมพรมีศักยภาพและความพร้อมในการเจริญเติบโตในหลายด้าน ทั้งนี้ เพื่อให้การเชื่อมต่อโครงข่ายคมนาคมให้มีประสิทธิภาพ ประชาชนสามารถขนส่งพืชผลทางการเกษตร เช่น ยางพารา ปาล์มน้ำมัน กาแฟ ทุเรียน ได้อย่างรวดเร็วยิ่งขึ้น ลดค่าใช้จ่ายในการเดินทาง ตลอดจนส่งเสริมเศรษฐกิจ การท่องเที่ยว และคุณภาพชีวิตของประชาชนในพื้นที่ ตามนโยบายของ นายศักดิ์สยาม ชิดชอบ รัฐมนตรีว่าการกระทรวงคมนาคม
ทช.จึงได้ดำเนินโครงการก่อสร้างถนนเชิงลาดสะพานข้ามแม่น้ำหลังสวน เป็นถนนลาดยางแอสฟัลท์ติกคอนกรีต ผิวทางกว้าง 6 เมตร ไหล่ทางกว้างข้างละ 1 เมตร ระบบระบายน้ำ ติดตั้งป้ายจราจรและอุปกรณ์อำนวยความปลอดภัย ช่วง กม. ที่ 0+800 - 3+200 พร้อมก่อสร้างสะพานคอนกรีตเสริมเหล็ก ความกว้าง 9 เมตร ความยาว 28 เมตร ช่วง กม. ที่ 2+211 - 2+239 รวมระยะทาง 2.4 กิโลเมตร ใช้งบประมาณในการก่อสร้าง 24.74 ล้านบาท ปัจจุบันได้ดำเนินการเสร็จสมบูรณ์ พร้อมเปิดให้ประชาชนใช้สัญจรได้เรียบร้อยแล้ว
วันพุธที่ 11 มกราคม 2566
กรมทางหลวงชนบท ส่งเสริมเศรษฐกิจในพื้นที่ กระจายรายได้สู่ชุมชน ตามนโยบายของรัฐมนตรีว่าการกระทรวงคมนาคม เชิญชวนประชาชนเดินทางท่องเที่ยวบนถนนสาย สพ.4042 สพ.3043 และ สพ.4002
สู่จุดกางเต็นท์เขื่อนกระเสียวและอ่างเก็บน้ำลำตะเพิน อำเภอด่านช้าง จังหวัดสุพรรณบุรี
กรมทางหลวงชนบท (ทช.) กระทรวงคมนาคม เชิญชวนประชาชนเดินทางท่องเที่ยวบนถนนทางหลวงชนบทสาย สพ.4042 ถนนทางหลวงชนบทสาย สพ.3043 และถนนทางหลวงชนบทสาย สพ.4002 จังหวัดสุพรรณบุรี เข้าสู่ริมเขื่อนกระเสียวและอ่างเก็บน้ำลำตะเพิน อำเภอด่านช้าง จังหวัดสุพรรณบุรี ซึ่งเป็นการสนับสนุนเส้นทางและส่งเสริมเศรษฐกิจการท่องเที่ยวในพื้นที่ ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม
เขื่อนกระเสียว อำเภอด่านช้าง จังหวัดสุพรรณบุรี เป็นสถานที่พักผ่อนสำหรับประชาชน และนักท่องเที่ยวที่ต้องการความสงบ ใกล้ชิดธรรมชาติ หากนักท่องเที่ยวเดินทางจากกรุงเทพฯ หรือเขตปริมณฑล ใช้เวลาไม่นาน เหมาะสำหรับทุกวัยที่ชื่นชอบในการท่องเที่ยวเชิงธรรมชาติ โดยบริเวณจุดกางเต็นท์สำหรับนักท่องเที่ยวที่ชอบการพักผ่อนใกล้ชิดธรรมชาติมีให้เลือกหลายจุด ซึ่งสำนักงานทางหลวงชนบทที่ 18 (สุพรรณบุรี) แขวงทางหลวงชนบทสุพรรณบุรี หมวดบำรุงทางหลวงชนบทด่านช้าง มีจุดกางเต็นท์ที่อยู่ในความดูแลรับผิดชอบ ซึ่งหากประชาชนและนักท่องเที่ยวที่สนใจ สามารถเดินทางได้ดังนี้
1. ถนนทางหลวงชนบทสาย สพ.3043 โดยเริ่มต้นเดินทางจากตัวเมืองจังหวัดสุพรรณบุรี เดินทางบนถนน ทล.321 แล้วมุ่งหน้าต่อมาที่ถนน ทล.3038 เลี้ยวซ้าย เข้าสู่ถนน ทล.3264 จนถึง กม. ที่ 16+000 เลี้ยวขวาเข้าสู่ถนน ทล.333 ถึงสี่แยกหอนาฬิกาอำเภอด่านช้าง เลี้ยวซ้ายมุ่งหน้าเข้าไปประมาณ กม. ที่ 1+600 ให้เลี้ยวขวาเข้าสู่ถนนทางหลวงชนบท สพ.3043 ตรงไปถึง กม. ที่ 3+500 จะถึงบ้านสวนขวัญ มุ่งหน้าตรงไปอีกประมาณ 100 เมตร ให้เลี้ยวซ้ายจะถึงไร่ชมอิน
2. ถนนทางหลวงชนบทสาย สพ.4002 โดยใช้ถนน ทล.3086 ถึง กม. ที่ 100+050 ให้เลี้ยวขวาเข้าสู่ถนนทางหลวงชนบทสาย สพ.4002 มุ่งหน้าตรงไปถึง กม. ที่ 7+900 เลี้ยวขวา 230 เมตร และสังเกตป้ายตามทาง เพื่อไปยังบ้านไร่ท้ายเขื่อน หรือเลี้ยวซ้ายไปยังถนนทางหลวงชนบทสาย สพ.4002 กม. ที่ 10+000 เลี้ยวขวา 230 เมตร และสังเกตป้ายตามทาง เพื่อไปยังหาดทรายท้ายเขื่อน อีกหนึ่งสถานที่อ่างเก็บน้ำลำตะเพิน มุ่งหน้ามาที่ถนน ทล.3086 ถึง กม. ที่ 66+100 เลี้ยวขวาเข้า ทล.3480 ถึง กม. ที่ 13+600 ให้เลี้ยวขวาเข้าสู่เส้นถนนทางหลวงชนบทสาย สพ.4042 มุ่งหน้าตรงเข้าไปถึง กม. ที่ 4+200 ให้เลี้ยวขวามุ่งหน้าตรงเข้าไปอีก 1.6 กิโลเมตร เบี่ยงขวาจะถึงไร่แตงโมชายสิบ เบี่ยงซ้ายถึง Thammachard Campground (ลานกางเต็นท์ธรรมชาติ) ส่วนเส้นทางไร่คงเดือน ให้มุ่งหน้าจากถนนทางหลวงชนบทสาย สพ.4042 ต่อจากทางแยกเดิม ถึง กม. ที่ 5+000 ให้เลี้ยวขวา ตรงเข้ามา 1 กิโลเมตร แล้วเลี้ยวขวาตรงมา 500 เมตร จะถึงไร่คงเดือนแคมป์ปิ้ง
ทั้งนี้ ทช. ขอความร่วมมือประชาชนโปรดระมัดระวังในการขับขี่ และโปรดสังเกตป้ายจราจร เพื่อความปลอดภัยในการเดินทางของประชาชน โดยประชาชนสามารถสอบถามข้อมูลเพิ่มเติมได้ที่หมวดบำรุงทางหลวงชนบทด่านช้าง โทร. 0 3544 0965 หรือสายด่วน ทช. โทร. 1146
วันพุธที่ 11 มกราคม 2566
กรมการขนส่งทางบก เปิดเผยตัวเลขผู้ใช้บริการชำระภาษีรถยนต์และรถจักรยานยนต์ทั่วประเทศประจำปี 2565 ระหว่างวันที่ 1 มกราคม - 31 ธันวาคม 2565
...
นายเสกสม อัครพันธุ์ รองอธิบดีกรมการขนส่งทางบก และโฆษกกรมการขนส่งทางบก กระทรวงคมนาคม กล่าวว่า กรมการขนส่งทางบก (ขบ.) มุ่งมั่นในการยกระดับการให้บริการในการชำระภาษีรถยนต์และรถจักรยานยนต์ เพื่อสร้างมาตรฐานคุณภาพการบริการภาครัฐที่เข้าถึงและตอบโจทย์ความต้องการของประชาชน แม้ว่าในตลอดระยะเวลาหลายปีที่ผ่านมาจะเผชิญกับสถานการณ์การแพร่ระบาดโรคติดเชื้อไวรัส COVID-19 ทำให้ประชาชนไม่สะดวกเข้ามาชำระภาษี ณ สำนักงานขนส่ง ขบ. จึงได้พัฒนาระบบชำระภาษีออนไลน์ เช่น แอปพลิเคชัน DLT Vehicle Tax เว็บไซต์ ขบ. https://eservice.dlt.go.th เคาน์เตอร์เซอร์วิส แอปพลิเคชัน mPAY และ Truemoney Wallet เพื่ออำนวยความสะดวกให้ประชาชน ซึ่งได้รับความนิยมจากประชาชนอย่างมาก เนื่องจากเป็นช่องทางที่มีความสะดวก รวดเร็ว ไม่ต้องเดินทางมาที่สำนักงานขนส่งอยู่ที่ไหนก็สามารถชำระภาษีได้
ทั้งนี้ ขบ. ได้เปิดเผยตัวเลขผู้ใช้บริการชำระภาษีรถยนต์และรถจักรยานยนต์ประจำปี 2565 ระหว่างวันที่ 1 มกราคม - 31 ธันวาคม 2565 โดย ขบ. สามารถจัดเก็บภาษีรถประจำปีทั่วประเทศได้ทั้งสิ้น 33,570,808,972.57 บาท มีผู้ใช้บริการชำระภาษีรถประจำปีออนไลน์ ประกอบด้วย แอปพลิเคชัน DLT Vehicle Tax เว็บไซต์ https://eservice.dlt.go.th เคาน์เตอร์เซอร์วิส แอปพลิเคชัน mPAY และ Truemoney Wallet รวมจำนวน 759,600 คัน ส่วนการใช้บริการรับชำระภาษีรถประจำปี ณ สำนักงานขนส่งทั่วประเทศ มีผู้ใช้บริการจำนวน 26,499,407 คัน การใช้บริการเลื่อนล้อต่อภาษี (Drive Thru for Tax) จำนวน 4,615,137 คัน ออกหน่วยเคลื่อนที่ 223,581 คัน ที่ทำการไปรษณีย์ จำนวน 9,430 คัน ผ่านช่องทางธนาคาร จำนวน 31,425 คัน รวมมียอดผู้ใช้บริการชำระภาษีประจำปี 2565 ทั้งสิ้น 32,138,580 คัน ทั้งนี้ ขบ. แนะนำผู้ที่ต้องการชำระภาษีรถประจำปีสามารถชำระล่วงหน้าได้ก่อนครบอายุภาษี 90 วัน รถยนต์อายุการใช้งานเกิน 7 ปี รถจักรยานยนต์อายุการใช้งานเกิน 5 ปี รวมถึงรถที่ค้างชำระภาษีเกิน 1 ปี แต่ไม่เกิน 3 ปี สามารถนำรถเข้าตรวจสภาพ ณ สถานตรวจสภาพรถเอกชนก่อนชำระภาษีล่วงหน้าผ่านระบบออนไลน์ สำหรับผู้ที่ชำระภาษีรถประจำปีผ่านแอปพลิเคชัน DLT Vehicle Tax เมื่อมีการชำระภาษีรถประจำปีผ่านแอปพลิเคชันเรียบร้อยแล้ว สามารถเลือกให้จัดส่งเครื่องหมายการเสียภาษีและใบเสร็จรับเงินทางไปรษณีย์ ซึ่งจะได้รับภายใน 5 วันทำการนับจากวันชำระเงิน หรือเลือกพิมพ์เครื่องหมายการเสียภาษีด้วยตนเองที่ตู้รับชำระภาษีรถประจำปีอัตโนมัติ (Kiosk) ภายในสำนักงานขนส่งกรุงเทพมหานครพื้นที่ 1 - 5 โดยระหว่างที่รอรับเอกสาร ระบบจะแสดงหลักฐานการชำระภาษีรถประจำปีชั่วคราว เพื่อให้เจ้าของรถสามารถใช้เป็นหลักฐานแสดงการชำระภาษีจนกว่าจะได้รับเครื่องหมาย การเสียภาษีประจำปีจากขบ.
รองอธิบดีกรมการขนส่งทางบก กล่าวเพิ่มเติมว่า ในปี 2566 สถานการณ์การแพร่ระบาดโรคติดเชื้อไวรัส COVID-19 ได้เข้าเข้าสู่สภาวะปกติและได้มีการผ่อนคลายมาตรการต่าง ๆ จากภาครัฐ ทั้งนี้ คาดการณ์ว่าในปี 2566 จะมีประชาชนเข้ามาใช้บริการชำระภาษี ณ สำนักงานขนส่งทั่วประเทศเป็นจำนวนมาก ซึ่ง ขบ. ได้เตรียมความพร้อมและจัดเจ้าหน้าที่ในการให้บริการชำระภาษีได้อย่างเต็มศักยภาพ เพื่ออำนวยความสะดวกประชาชนให้ได้รับบริการที่สะดวก รวดเร็วต่อไป
วันพุธที่ 11 มกราคม 2566
11/01/2566
กรมควบคุมโรคกำหนดมาตรการสาธารณสุขในการเข้าประเทศไทยสำหรับผู้เดินทางชาวต่างชาติ มีผลตั้งแต่วันที่ 10 ม.ค. 66
กรมควบคุมโรคกำหนดมาตรการสาธารณสุขในการเข้าประเทศไทยสำหรับผู้เดินทางชาวต่างชาติ มีผลตั้งแต่วันที่ 10 ม.ค. 66
วันที่ 11 มกราคม 2566 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า เมื่อวันที่ 10 ม.ค. 66 กรมควบคุมโรค กระทรวงสาธารณสุข ได้กำหนดมาตรการสาธารณสุขในการเข้าประเทศไทย สำหรับผู้เดินทางชาวต่างชาติ (Public Health Measures for Foreign Travelers Entering Thailand) ซึ่งมาตราการดังกล่าวมีผลตั้งแต่วันที่ 10 ม.ค. 66 เป็นต้นไป โดยมีรายละเอียดดังนี้
1.ยกเลิกข้อกำหนดตรวจเอกสารรับวัคซีน ก่อนเดินทางเข้าประเทศไทย
2.ผู้เดินทางที่มาจากประเทศที่กำหนดให้มีผลตรวจ RT-PCR เป็นลบก่อนจะเดินทางออกจากประเทศไทย จะต้องมีประกันสุขภาพวงเงินไม่น้อยกว่า 10,000 ดอลลาร์สหรัฐ ที่ครอบคลุมกาารรักษาโควิด19 ตลอดช่วงระยะเวลาที่อยู่ในประเทศไทยและบวกเพิ่มอีก7 วัน โดยเจ้าหน้าที่ด่านควบคุมโรคติดต่อจะสุ่มตรวจเอกสารรับรองประกันสุขภาพของผู้เดินทางจากต่างประเทศดังกล่าวหากพบว่าไม่มีเอกสารประกันสุขภาพ ผู้นั้นจะต้องซื้อประกันสุขภาพก่อนเข้าเมือง
ทั้งนี้ ณ วันที่ 10 ม.ค. 66 สำหรับประเทศที่มีการกำหนดให้ผู้เดินทางมีผล RT-PCR มีผลลบก่อนจะออกจากประเทศไทย 2 ประเทศ ประกอบด้วย จีนแผ่นดินใหญ่(China Mainland) และ อินเดีย(India)
อย่างไรก็ตาม สำหรับหรับผู้ประกอบภารกิจรวมถึงลูกเรือ นักเรียน อาจจะใช้หนังสือรับรองจากหน่วยงานเจ้าภาพหรือเอกสารแสดงถึงการมีประกันรูปแบบอื่นรับรองแทน
3.ผู้ที่ถือหนังสือเดินทางไทยและผู้โดยสารที่เปลี่ยนเครื่องหรือต่อเครื่อง ได้รับการยกเว้นจากการตรวจสอบเอกสารประกันสุขภาพ
4.สายการบินต้องยึดตามข้อกำหนดที่เกี่ยวข้องและปฏิบัติตามคู่มือแนวทางตามความเหมาะสม เช่น ขอให้ผู้โดยสารสวมใส่หน้ากากตลอดการเดินทาง ยกเว้นช่วงรับประทานอาหาร หรือในภาวะฉุกเฉิน
5.ผู้โดยสารที่มีอาการของโรคโควิด19 ระหว่างเดินทาง ได้รับการแนะนำให้รับการตรวจโควิด19 เมื่อเดินทางมาถึงจุดหมาย
สำหรับผู้มีข้อคำถามสามารถติดต่อสายด่วนกรมควบคุมโรค 1422 หรือศึกษาข้อมูลที่เว็บไซต์ https://ddc.moph.go.th/index.php
วันพุธที่ 11 มกราคม 2566
11/01/2566
รัฐมนตรีว่าการกระทรวงยุติธรรม สั่ง ดีเอสไอ ตอบโต้เชิงรุก หลังถูกร้องหนัก ชี้ หน่วยงานไม่มีความสามัคคี เกิดขบวนการสร้างข้อมูลปลอม ให้ภายนอกไปขยายผล
รัฐมนตรีว่าการกระทรวงยุติธรรม สั่ง ดีเอสไอ ตอบโต้เชิงรุก หลังถูกร้องหนัก ชี้ หน่วยงานไม่มีความสามัคคี เกิดขบวนการสร้างข้อมูลปลอม ให้ภายนอกไปขยายผล ดักทาง ใกล้ครบวาระ ทุกคนจะไม่เกรงใจ ใส่กันเต็มที่ แนะ ต้องสู้ด้วยความจริง
เมื่อวันที่ 11 มกราคม 2566 เวลา 10.00 น. ที่กระทรวงยุติธรรม มีการประชุมผู้บริหารประจำสัปดาห์ โดยมีนายสมศักดิ์ เทพสุทิน รัฐมนตรีว่าการกระทรวงยุติธรรม เป็นประธานการประชุม พร้อมด้วย ว่าที่ร.ต.ธนกฤต จิตรอารีย์รัตน์ เลขานุการ รมว.ยุติธรรม น.ส.ณัฐธ์ภัสส์ ยงใจยุทธ ผู้ช่วยรมว.ยุติธรรม นายธนวัชร นิติกาญจนา ที่ปรึกษา รมว.ยุติธรรม นายวัลลภ นาคบัว รองปลัดกระทรวงยุติธรรม นายสหการณ์ เพ็ชรนรินทร์ รองปลัดกระทรวงยุติธรรม นางอรัญญา ทองน้ำตะโก รองปลัดกระทรวงยุติธรรม อธิบดีกรมต่างๆ ผู้บริหารและข้าราชการ ร่วมการประชุม
นายสมศักดิ์ เปิดเผยว่า นายวัลลภ นาคบัว รองปลัดกระทรวงยุติธรรม ในฐานะประธานคณะกรรมการตรวจสอบการบริหารงานของกรมสอบสวนคดีพิเศษ ได้รายงานความคืบหน้าว่า คณะกรรมการฯ ได้มีการประชุม เมื่อวันที่ 10 ม.ค.ที่ผ่านมา เพื่อกำหนดประเด็นการตรวจสอบการดำเนินงานของดีเอสไอ โดยเฉพาะประเด็นที่ถูกร้องเรียนและเผยแพร่ข้อมูลตามสื่อมวลชน โดยคณะกรรมการตั้งประเด็นไว้ 3 แนวทาง คือ 1. การดำเนินคดีสำคัญ เช่น กรณีรถหรู 2. การบริหารงานบุคคลที่มีเจ้าหน้าที่ยื่นร้องเรียน และ 3.การจัดซื้อจัดจ้าง เช่น เครื่องมือด๊องหรือเครื่องติดตามโทรศัพท์มือถือในระยะใกล้ โดยข้อร้องเรียนต่างๆทั้งหมด คณะกรรมการตรวจสอบจะเปิดโอกาสให้ผู้ร้องเรียนเข้ามาให้ข้อมูลและรายละเอียดทั้งหมด
นายสมศักดิ์ กล่าวอีกว่า ตนได้กำชับให้ ดีเอสไอ และคณะกรรมการตรวจสอบดำเนินการเร่งด่วนตามกรอบ 30 วัน ซึ่งจะครบกำหนดในวันที่ 3 ก.พ.นี้ แต่หากประเด็นใดชัดเจนแล้ว ให้รีบชี้แจงทีละเรื่อง เพราะไม่เช่นนั้นเรื่องจะถูกนำไปขยายต่อผ่านโซเชียลมีเดีย เพราะช่วงท้ายของรัฐบาลตนมองว่าทุกคนอาจจะไม่มีความเกรงใจกัน จะใส่กันเต็มที่ ดังนั้นเราต้องชี้แจงข้อเท็จจริง โดยเรื่องใดสามารถตรวจสอบจนชัดเจนแล้วก็ให้รีบชี้แจงกับสังคม ส่วนเรื่องไหนที่ยังต้องตรวจสอบต่อก็ว่าไปกันตามกระบวนการ แต่ตนขอเน้นย้ำว่าทุกเรื่องต้องมีคำตอบ เพราะหากเรื่องใดเราไม่ตอบ นิ่งเฉย สังคมจะคิดว่าเป็นเรื่องจริง
"เรื่องนี้เป็นเรื่องที่ดีเอสไอถูกสังคมตรวจสอบอย่างหนัก อธิบดีก็ต้องรีบเร่งชี้แจงในเรื่องที่ไม่เป็นความจริงในสิ่งที่เกิดขึ้น ต้องยอมรับว่าภายในดีเอสไอเกิดความไม่สามัคคี ถึงมีข้อมูลภายในหลุดรอดออกไปยังภายนอก ถือว่าเป็นสิ่งที่ร้ายแรงต่อกรม ส่งผลต่อการบริหารงานโดยตรง เพราะหลายเรื่องที่ผมได้รับรายงาน ได้มีการชี้แจงไปแล้ว แต่ก็ยังมีขบวนการสร้างข้อมูลปลอมส่งในไลน์กลุ่มอย่างต่อเนื่อง และส่งข้อมูลให้สังคมภายนอกนำไปขยายผล ทั้งที่ไม่ได้เป็นข้อเท็จจริง ดังนั้นนับจากนี้ขอให้ดีเอสไอ ชี้แจงตอบโต้แบบเชิงรุกทุกประเด็นเพื่อให้สังคมหมดข้อครหา และให้เจ้าหน้าที่มีเวลากลับไปทำงานเพื่อประชาชน"นายสมศักดิ์ กล่าว
วันพุธที่ 11 มกราคม 2566
11/01/2566
ยธ. ผนึกกำลังทุกหน่วย เดินหน้าขับเคลื่อนนิคมอุตสาหกรรมราชทัณฑ์ – ตั้งเป้า ปี ๗๐ ครบทุกภูมิภาค
ยธ. ผนึกกำลังทุกหน่วย เดินหน้าขับเคลื่อนนิคมอุตสาหกรรมราชทัณฑ์ – ตั้งเป้า ปี ๗๐ ครบทุกภูมิภาค
ในวันจันทร์ที่ ๙ มกราคม ๒๕๖๖ เวลา ๑๐.๐๐ น. นางสาวนันทรัศมิ์ เทพดลไชย ผู้ตรวจราชการกระทรวงยุติธรรม ปฏิบัติหน้าที่ผู้อำนวยการสำนักงานส่งเสริมสัมมาชีพและผลิตภัณฑ์เพื่อการพัฒนาพฤตินิสัย (สมภพ.) เป็นประธานการประชุมคณะอนุกรรมการเพื่อติดตามผลการขับเคลื่อนนิคมอุตสาหกรรมราชทัณฑ์ ครั้งที่ ๑/๒๕๖๖ โดยมีผู้เข้าร่วมประชุมประกอบด้วย ผู้แทนจากการนิคมอุตสาหกรรมแห่งประเทศไทย ผู้แทนจากกรมโยธาธิการและผังเมือง ผู้แทนจากกรมราชทัณฑ์ โดย สมภพ. ทำหน้าที่ฝ่ายเลขานุการการประชุม เพื่อรับทราบ และพิจารณาวาระสำคัญ ได้แก่ กระบวนการ และขั้นตอนในการจัดตั้งนิคมอุตสาหกรรมทรัพย์สาคร และความเป็นไปได้ในการจัดตั้งนิคมอุตสาหกรรมราชทัณฑ์ในพื้นที่จังหวัดนครราชสีมา และจังหวัดลำพูน
ในการนี้ ที่ประชุมได้มีมติรับทราบกระบวนการ และขั้นตอนการดำเนินการจัดตั้งนิคมอุตสาหกรรมทรัพย์สาคร โดยเน้นย้ำว่า จะต้องมีการดำเนินการให้เป็นไปตามมติคณะรัฐมนตรี และเป็นไปตามขั้นตอนที่ถูกต้องตามพระราชบัญญัติการผังเมือง พ.ศ. ๒๕๖๒ และเห็นชอบในหลักการผลการศึกษาวิจัยความเป็นไปได้ในการจัดตั้งนิคมอุตสาหกรรมราชทัณฑ์ในพื้นที่จังหวัดนครราชสีมาและจังหวัดลำพูน โดยมีข้อเสนอแนะให้พิจารณาเพิ่มเติมรายละเอียดในเรื่องของพื้นที่ โดยให้ประสานกรมโยธาธิการ เพื่อจะเสนอต่อที่ประชุมคณะรัฐมนตรีต่อไป
ผลการประชุมคณะอนุกรรมการฯ ครั้งนี้ จะได้นำเสนอต่อที่ประชุมคณะกรรมการส่งเสริมการจัดตั้งนิคมอุตสาหกรรมราชทัณฑ์ ซึ่งมีปลัดกระทรวงยุติธรรมเป็นประธาน เพื่อเดินหน้าจัดตั้งนิคมอุตสาหกรรมราชทัณฑ์ สร้างอาชีพ รายได้ ให้แก่ผู้ต้องขังและผู้พ้นโทษที่มีคุณสมบัติครบถ้วนตามที่กำหนด และมีความมุ่งมั่น ตั้งใจกลับคืนสู่สังคม เพื่อเป็นกำลังแรงงานในการขับเคลื่อนเศรษฐกิจของประเทศต่อไป ทั้งนี้ ตามกำหนดการ คาดว่า จะสามารถดำเนินการจัดตั้งนิคมอุตสาหกรรมที่พร้อมดำเนินการได้จริงทุกพื้นที่ที่กำหนดไว้ ประมาณช่วงปี พ.ศ. ๒๕๗๐ ซึ่งในปัจจุบันกระทรวงยุติธรรม ได้ดำเนินการส่งผู้ต้องขังที่เข้าหลักเกณฑ์การพักการลงโทษกรณีมีเหตุพิเศษ ภายใต้โครงการสร้างงาน สร้างอาชีพ ฝึกทักษะการทำงานในภาคอุตสาหกรรม โดยการปล่อยตัวคุมประพฤติ ติดกำไล EM และส่งออกไปทำงานยังสถานประกอบการแล้ว จำนวนกว่า ๔๐๐ ราย อีกทั้งมีสถานประกอบการในเครือข่ายกว่า ๕๐ แห่ง ที่มีความต้องการด้านแรงงานผู้ต้องขังและผู้พ้นโทษ โดยกระทรวงยุติธรรม จะดำเนินการเตรียมความด้านแรงงานให้ทันต่อความต้องการแรงงานของสถานประกอบการ เพื่อให้ผู้ต้องขังมีงาน มีอาชีพรองรับหลังพ้นโทษจะได้มีงาน มีรายได้ ไม่กลับมากระทำผิดซ้ำอีก
วันพุธที่ 11 มกราคม 2566
11/01/2566
จับกัง 1 ห่วง เหตุเครื่องบดย่อยยางทำลูกจ้างเสียชีวิต สั่ง กสร.จับมือ สปส. ลงพื้นที่หาสาเหตุและช่วยเหลือทันที
จับกัง 1 ห่วง เหตุเครื่องบดย่อยยางทำลูกจ้างเสียชีวิต สั่ง กสร.จับมือ สปส. ลงพื้นที่หาสาเหตุและช่วยเหลือทันที
รมว.แรงงาน ห่วงเหตุลูกจ้างถูกเครื่องบดย่อยยางดึงร่างเข้าไปทำให้เสียชีวิต จังหวัดบุรีรัมย์ สั่งกรมสวัสดิการและคุ้มครองแรงงาน (กสร.) ร่วมกับสำนักงานประกันสังคม (สปส.) ลงพื้นที่ตรวจสอบหาสาเหตุ และเร่งช่วยเหลือให้ญาติได้รับสิทธิประโยชน์ที่พึงได้รับตามกฎหมาย โดยเชิญนายจ้างสอบ 12 มกราคมนี้
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยถึงอุบัติเหตุลูกจ้างถูกเครื่องจักรซึ่งเป็นเครื่องบดย่อยยางดึงร่างเข้าไปทำให้เสียชีวิต ว่า ทันทีที่ทราบข่าว ผมขอแสดงความเสียใจกับครอบครัวลูกจ้างผู้เสียชีวิต พร้อมได้สั่งการให้กรมสวัสดิการและคุ้มครองแรงงาน ส่งพนักงานตรวจความปลอดภัย สำนักงานสวัสดิการและคุ้มครองแรงงานจังหวัดบุรีรัมย์ และศูนย์ความปลอดภัยในการทำงานเขต 3 (นครราชสีมา) ลงพื้นที่ร่วมกับเจ้าหน้าที่สำนักงานประกันสังคมจังหวัดบุรีรัมย์ ตรวจสอบหาสาเหตุ และเร่งดำเนินการช่วยเหลือให้ได้รับสิทธิประโยชน์ตามกฎหมายทันที เบื้องต้นได้รับรายงานว่า เหตุเกิดเมื่อวันที่ 10 มกราคม 2566 เวลาประมาณ 22.30 น. สถานที่เกิดเหตุสถานประกอบกิจการในอำเภอประโคนชัย จังหวัดบุรีรัมย์ ประกอบกิจการผลิตและจำหน่ายยางพารา มีลูกจ้างประมาณ 1,092 คน ทำงานประจำแผนกเครื่องจักร จำนวน 47 คน โดยมีนายศุภชัย ศรีผง อายุ 31 ปี ลูกจ้างผู้เสียชีวิต กำลังปฏิบัติงานที่แผนกเครื่องจักรอยู่ ขณะเกิดเหตุได้นำแผ่นยางเพื่อใส่เครื่องบดย่อยยาง ซึ่งแผ่นยางได้ติดค้างที่เครื่องบดย่อยยาง นายศุภชัยฯ จึงได้โน้มตัวเข้าไปดึงแผ่นยางออก โดยไม่ได้ปิดสวิตช์หยุดเครื่องจักร ทำให้ตัวนายศุภชัยฯ ถูกเครื่องบดย่อยยางดึงเข้าไปในเครื่องพร้อมแผ่นยางเป็นเหตุให้เสียชีวิตทันที ซึ่งพนักงานตรวจความปลอดภัย สสค.บุรีรัมย์ ได้มีหนังสือเชิญนายจ้าง และ ผู้ที่เกี่ยวข้องมาสอบข้อเท็จจริงเพิ่มเติมในวันที่ 12 มกราคม 2566 และสำนักงานประกันสังคมจังหวัดบุรีรัมย์ได้เร่งดำเนินการให้ความช่วยเหลือตามสิทธิประโยชน์ต่าง ๆ ที่ญาติลูกจ้างผู้เสียชีวิตพึงได้รับตามกฎหมายต่อไป
ด้านนายนิยม สองแก้ว อธิบดีกรมสวัสดิการและคุ้มครองแรงงาน (กสร.) กล่าวว่า ขณะนี้อยู่ระหว่างพนักงานตรวจความปลอดภัย สสค.บุรีรัมย์ และ ศปข. 3 ร่วมกันตรวจสอบข้อเท็จจริงเพิ่มเติมว่านายจ้างมีการฝ่าฝืนไม่ปฏิบัติตามกฎหมายหรือพระราชบัญญัติความปลอดภัย อาชีวอนามัย และสภาพแวดล้อมในการทำงาน พ.ศ. 2554 และกฎกระทรวง กำหนดมาตรฐานในการบริหาร จัดการ และดำเนินการด้านความปลอดภัย อาชีวอนามัย และสภาพแวดล้อมในการทำงานเกี่ยวกับเครื่องจักร ปั้นจั่น และหม้อน้ำ พ.ศ. 2564 หรือไม่ หากพบว่านายจ้างไม่ปฏิบัติตามกฎหมายดังกล่าวจะดำเนินการตามกฎหมายต่อไป
นายบุญสงค์ ทัพชัยยุทธ์ เลขาธิการสำนักงานประกันสังคม (สปส.) กล่าวเพิ่มว่า ในส่วนของสำนักงานประกันสังคม โดย สปส.บุรีรัมย์ ได้ตรวจสอบแล้วพบว่า ลูกจ้างผู้เสียชีวิตรายนี้ เป็นผู้ประกันตนตามกฎหมาย จะมีสิทธิได้รับสิทธิประโยชน์ อาทิ ค่าจัดการงานศพ จำนวน 50,000 บาท เงินทดแทนให้แก่ทายาท 70% ของค่าจ้าง จำนวน 10 ปี เงินบำเหน็จชราภาพ (อยู่ระหว่างการตรวจสอบ) และสิทธิอื่นๆ ที่ญาติผู้เสียชีวิตพึงได้รับ ในเบื้องต้นนายจ้างจะรับผิดชอบค่าใช้จ่ายเกี่ยวกับงานศพทั้งหมด ส่วนเงินช่วยเหลืออื่นๆ อยู่ระหว่างการพิจารณาเพิ่มเติมให้ญาติลูกจ้างที่เสียชีวิตต่อไป
วันพุธที่ 11 มกราคม 2566
นายศักดิ์สยาม ชิดชอบ รัฐมนตรีว่าการกระทรวงคมนาคม เป็นประธานในพิธี ทดสอบการใช้งานรถจักรพลังงานไฟฟ้าจากแบตเตอรี่
รถต้นแบบคันแรกในการพัฒนารถไฟระบบ EV on Train
นายศักดิ์สยาม ชิดชอบ รัฐมนตรีว่าการกระทรวงคมนาคม เป็นประธานพิธีทดสอบการใช้งานรถจักรพลังงานไฟฟ้าจากแบตเตอรี่ รถต้นแบบคันแรกในการพัฒนารถไฟระบบ EV on Train ซึ่งเป็นความร่วมมือระหว่าง การรถไฟแห่งประเทศไทย (รฟท.) สถาบันเทคโนโลยีพระจอมเกล้าเจ้าคุณทหารลาดกระบัง (สจล.) และบริษัท พลังงานบริสุทธ์ จำกัด (มหาชน) โดยมี นายวิรัช พิมพะนิตย์ ที่ปรึกษารัฐมนตรีว่าการกระทรวงคมนาคม นายชยธรรม์ พรหมศร ปลัดกระทรวงคมนาคม นายจิรุตม์ วิศาลจิตร อธิบดีกรมการขนส่งทางบก รักษาราชการแทนรองปลัดกระทรวงคมนาคม ประธานกรรมการรถไฟแห่งประเทศไทย นายพิเชฐ คุณาธรรมรักษ์อธิบดีกรมการขนส่งทางราง รศ.ดร.คมสัน มาลีสี อธิการบดี สจล. พร้อมด้วยหน่วยงานภาคเอกชน และสื่อมวลชน เข้าร่วมพิธี และมีนายนิรุฒ มณีพันธ์ ผู้ว่าการรถไฟแห่งประเทศไทย กล่าวรายงานความร่วมมือทางวิชาการเพื่อพัฒนาเทคโนโลยีด้านการขนส่งทางรางด้านรถจักรล้อเลื่อนเพื่อการพัฒนาไปสู่ระบบรถไฟฟ้า เมื่อวันที่ 11 มกราคม 2566 ณ สถานีกลางกรุงเทพอภิวัฒน์
นายศักดิ์สยาม ชิดชอบ กล่าวว่า นโยบายของรัฐบาลภายใต้การบริหารงานของ พลเอก ประยุทธ์ จันทร์โอชา นายกรัฐมนตรี ได้ส่งเสริมให้มีการใช้งานยานยนต์ขับเคลื่อนด้วยพลังงานไฟฟ้า หรือ Electric Vehicle (EV) เพื่อให้ประเทศไทยสามารถลดก๊าซเรือนกระจกลงได้ร้อยละ 20 - 25 ภายในปี พ.ศ. 2573 และมุ่งเน้นการใช้พลังงานทดแทนที่เป็นมิตรต่อสิ่งแวดล้อม แทนการใช้น้ำมันเชื้อเพลิงในระบบขนส่งของประเทศ รวมถึงผลักดันอุตสาหกรรมยานยนต์สมัยใหม่ (Next-generation Automotive) ซึ่งเป็น 1 ใน 10 อุตสาหกรรมเป้าหมายที่รัฐบาลให้การส่งเสริม เพื่อให้สอดรับการกับเปลี่ยนแปลงทั้งทางการแข่งขันทางการค้า การรักษาสิ่งแวดล้อม ลดมลพิษ ปริมาณฝุ่น PM 2.5 การปล่อยก๊าซเรือนกระจก และให้เกิดการใช้พลังงานอย่างมีประสิทธิภาพสูงสุด
กระทรวงคมนาคมได้มีนโยบายสนับสนุนให้เกิดการใช้ยานยนต์ไฟฟ้าในประเทศไทย โดยมอบหมายให้ รฟท. ดำเนินการศึกษาการใช้เทคโนโลยียานยนต์ไฟฟ้าสำหรับการขนส่งสาธารณะ กรณีรถไฟขับเคลื่อนด้วยระบบไฟฟ้า (EV on Train) โดยการประกอบหัวรถจักรที่ติดตั้งระบบแบตเตอรี่และสามารถขับเคลื่อนด้วยระบบไฟฟ้าได้เอง ซึ่งเป็นความร่วมมือกับสถาบันเทคโนโลยีพระจอมเกล้าเจ้าคุณทหารลาดกระบัง และหน่วยงานเอกชนของไทย ตามนโยบาย Thai First จนเกิดเป็นหัวรถจักร EV ต้นแบบคันแรกของประเทศไทย ซึ่งได้ดำเนินการแล้วเสร็จเมื่อปี พ.ศ. 2565 และพร้อมสำหรับการทดสอบการใช้งานในการลากจูงขบวนรถโดยสารขึ้นมาบนสถานีกลางกรุงเทพอภิวัฒน์ในวันนี้ และภายในปี พ.ศ. 2566 จะดำเนินการประกอบหัวรถจักรเพิ่มเติมอีกจำนวน 3 คัน รวมหัวรถจักรทั้งสิ้น 4 คัน โดยหัวรถจักรดังกล่าวหากชาร์จแบตเตอรี่เต็ม 1 ครั้ง จะมีสรรถนะในการลากจูงขบวนรถโดยสารได้ในระยะทาง 150 – 200 กิโลเมตร และประหยัดต้นทุนพลังงานร้อยละ 40 เมื่อเปรียบเทียบกับหัวรถจักรดีเซลทั่วไป นอกจากนี้ รฟท. ได้ดำเนินโครงการจัดหารถจักรดีเซลไฟฟ้า (Diesel Electric Locomotive) จำนวน 50 คัน โดยได้ดำเนินการส่งมอบรถจักรแล้วจำนวน 20 คัน เมื่อวันที่ 29 มกราคม พ.ศ. 2565 ซึ่งปัจจุบันอยู่ระหว่างการทดสอบเพื่อตรวจรับขบวนรถ และจะได้มีการส่งมอบในส่วนที่เหลืออีกจำนวน 30 คัน ภายในปี พ.ศ. 2566 ต่อไป ทั้งนี้ ขอมอบนโยบายให้กรมการขนส่งทางราง รฟท. และหน่วยงานที่เกี่ยวข้อง ร่วมกันจัดทำแผนการดำเนินงานและขั้นตอนในการนำรถไฟ EV on Train มาใช้ในประเทศไทยให้มีความชัดเจนและเป็นรูปธรรมต่อไป
วันพุธที่ 11 มกราคม 2566
11/01/2566
ธ.ก.ส. โอนเงินมาตรการช่วยเหลือและยกระดับรายได้เกษตรกรผู้ปลูกข้าว ปี 65/66 เพิ่มอีกกว่า 78 ล้านบาท 11 มกราคม นี้
ธ.ก.ส.โอนเงินช่วยเหลือให้เกษตรกรผู้ปลูกข้าวผ่านโครงการสนับสนุนค่าบริหารจัดการและพัฒนาคุณภาพผลผลิตเกษตรกรผู้ปลูกข้าว และโครงการประกันรายได้เกษตรกรผู้ปลูกข้าว ปีการผลิต 2565/66 อีกกว่า 78 ลบ. มีเกษตรกรรับประโยชน์ 13,566 ครัวเรือน ในวันที่ 11 ม.ค.นี้
นายกษาปณ์ เงินรวง รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ตามมติคณะรัฐมนตรี เมื่อวันที่ 15 พฤศจิกายน 2565 และมติคณะกรรมการ ธ.ก.ส. เมื่อวันที่ 21 พฤศจิกายน 2565 เห็นชอบให้ ธ.ก.ส.ดำเนินมาตรการช่วยเหลือและยกระดับรายได้เกษตรกรผู้ปลูกข้าวผ่านโครงการสนับสนุนค่าบริหารจัดการและพัฒนาคุณภาพผลผลิตเกษตรกรผู้ปลูกข้าว ปีการผลิต 2565/66 และโครงการประกันรายได้เกษตรกรผู้ปลูกข้าว ปีการผลิต 2565/66 ซึ่ง ธ.ก.ส. ได้เริ่มทยอยโอนเงินให้เกษตรกร ตั้งแต่วันที่ 24 พฤศจิกายน 2565 ประกอบไปด้วย โครงการสนับสนุนค่าบริหารจัดการและพัฒนาคุณภาพผลผลิตเกษตรกรผู้ปลูกข้าว ปีการผลิต 2565/66 (โครงการไร่ละพัน) เป็นเงินกว่า 53,620.83 ล้านบาท ซึ่งมีผู้ได้รับประโยชน์จำนวน 4.65 ล้านครัวเรือน และโครงการประกันรายได้เกษตรกรผู้ปลูกข้าว ปี 2565/66 งวดที่ 1-12 เป็นจำนวนเงินกว่า 7,803.56ล้านบาท ซึ่งมีผู้ได้รับประโยชน์จำนวน 2.72 ล้านครัวเรือน
และในวันนี้ ธ.ก.ส.ได้ทำการโอนเงินช่วยเหลือเกษตรกรผ่านมาตรการช่วยเหลือและยกระดับรายได้เกษตรกร ผู้ปลูกข้าว ปี 2565/66 แก่เกษตรกรอีกกว่า 13,566 ครัวเรือน เป็นจำนวนเงิน 78.56 ล้านบาท โดยแบ่งเป็น โครงการสนับสนุนค่าบริหารจัดการและพัฒนาคุณภาพผลผลิตเกษตรกรผู้ปลูกข้าว ปีการผลิต 2565/66 (โครงการ ไร่ละพัน) ครั้งที่ 6 เป็นเงินกว่า 71.38 ล้านบาท ซึ่งมีผู้ได้รับประโยชน์จำนวน 10,103 ครัวเรือน และโครงการประกันรายได้เกษตรกรผู้ปลูกข้าว ปีการผลิต 2565/66 งวดที่ 13 และงวดที่ 1-12 (เพิ่มเติม) เป็นเงินกว่า 7.18 ล้านบาท และมีผู้ได้รับประโยชน์จำนวน 3,463 ครัวเรือน
เกษตรกรสามารถตรวจสอบผลการโอนเงินได้ทางแอปพลิเคชัน ธ.ก.ส. A-Mobile และ A-Mobile Plus ตลอด 24 ชั่วโมงและจะมีข้อความแจ้งเตือนเงินเข้าบัญชีผ่าน LINE Official BAAC Family กรณีที่ลูกค้าสมัครใช้บริการ BAAC Connect รวมถึงสามารถเบิกถอนเงินสดผ่านตู้ ATM ของ ธ.ก.ส. ทั่วประเทศ สำหรับเกษตรกรที่มีข้อสอบถามเกี่ยวกับโครงการดังกล่าวนี้ สามารถติดต่อสอบถามได้ที่ ธ.ก.ส. ทุกสาขาทั่วประเทศ หรือ Call Center 02 555 0555
วันพุธที่ 11 มกราคม 2566
11/01/2566
รองปลัดกระทรวงยุติธรรม ให้การต้อนรับนางสาวโนริโกะ ชิบาตะ (Ms. Noriko Shibata) ผู้ช่วยปลัดกระทรวงยุติธรรมญี่ปุ่น และคณะ ในโอกาสเข้าพบหารือข้อราชการ
รองปลัดกระทรวงยุติธรรม ให้การต้อนรับนางสาวโนริโกะ ชิบาตะ (Ms. Noriko Shibata) ผู้ช่วยปลัดกระทรวงยุติธรรมญี่ปุ่น และคณะ ในโอกาสเข้าพบหารือข้อราชการ
ในวันจันทร์ที่ ๙ มกราคม ๒๕๖๖ เวลา ๑๐.๐๐ น. นางพงษ์สวาท กายอรุณสุทธิ์ ปลัดกระทรวงยุติธรรม มอบหมายให้ พันตํารวจโท ประวุธ วงศ์สีนิล รองปลัดกระทรวงยุติธรรม พร้อมด้วยนางสาวอทิตยา ทองบุญ ผู้อำนวยการกองการต่างประเทศ ให้การต้อนรับนางสาวโนริโกะ ชิบาตะ (Ms. Noriko Shibata) ผู้ช่วยปลัดกระทรวงยุติธรรมญี่ปุ่น และคณะ ในโอกาสเข้าพบหารือข้อราชการ เพื่อแลกเปลี่ยนข้อคิดเห็นเกี่ยวกับการจัดการประชุมรัฐมนตรียุติธรรมอาเซียน - ญี่ปุ่น สมัยพิเศษ (ASEAN - Japan Special Meeting of Justice Ministers: AJSMJ) ณ ห้องรับรองประจำกระทรวงยุติธรรม ๓-๐๒ ชั้น ๓ อาคารกระทรวงยุติธรรม
โดยทั้งสองฝ่ายได้หารือประเด็นที่สำคัญ อาทิ การเตรียมการสำหรับการประชุม AJSMJ ซึ่งมีกำหนดจะจัดขึ้นในเดือนกรกฎาคม ๒๕๖๖ ความเป็นไปได้ในการจัดให้มีการพบปะ (Interface) ระหว่างรัฐมนตรียุติธรรมอาเซียนและรัฐมนตรียุติธรรมกลุ่มประเทศอุตสาหกรรมชั้นนำ ๗ ประเทศ (G7) และกิจกรรมคู่ขนานในห้วงการประชุมดังกล่าว เป็นต้น นอกจากนี้ ยังได้หารือเกี่ยวกับความเหมาะสมในการเชิญผู้แทนจากต่างประเทศและองค์กรระหว่างประเทศ เข้าร่วมในโอกาสดังกล่าว
ในโอกาสนี้ รองปลัดกระทรวงยุติธรรมได้เสนอให้พิจารณาแนวทางการขับเคลื่อนการดำเนินงานตามบันทึกข้อตกลงความร่วมมือ (MOC) ระหว่างกระทรวงยุติธรรมไทยกับกระทรวงยุติธรรมญี่ปุ่น ในสาขากฎหมายและการบริหารงานยุติธรรม ซึ่งกระทรวงยุติธรรมของทั้งสองประเทศได้ลงนามไว้ร่วมกัน เมื่อปี ๒๕๖๒ ให้เกิดผลอย่างเป็นรูปธรรมมากยิ่งขึ้นภายหลังจากสถานการณ์แพร่ระบาดของโรคติดเชื้อไวรัสโคโรนา ๒๐๑๙ (โควิด-๑๙) มีแนวโน้มที่ดีขึ้น โดยฝ่ายญี่ปุ่นแสดงความยินดีที่จะหารือเกี่ยวกับแนวทางการดำเนินงานระหว่างกันภายใต้ MOC ดังกล่าวในรายละเอียดร่วมกันต่อไป
วันพุธที่ 11 มกราคม 2566
รองปลัด กษ. เป็นประธานการประชุมคณะทำงานป้องกันและกำจัดโรคใบด่างมันสำปะหลัง
การประชุมคณะทำงานป้องกันและกำจัดโรคใบด่างมันสำปะหลัง
นายอภัย สุทธิสังข์ รองปลัดกระทรวงเกษตรและสหกรณ์ เป็นประธานการประชุมคณะทำงานป้องกันและกำจัดโรคใบด่างมันสำปะหลัง ครั้งที่ 1/2566 ณ ห้องประชุมกระทรวงเกษตรและสหกรณ์ โดยที่ประชุมได้มีประเด็นสำคัญ ดังนี้
1) สถานการณ์การระบาดของโรคใบด่างมันสำปะหลัง
2) มาตรการจัดการโรคใบด่างมันสำปะหลังและการดำเนินการตามแผนปฏิบัติการ
3) แนวทางการสำรวจโรคใบด่างมันสำปะหลัง
4) การบริหารจัดการท่อนพันธุ์มันสำปะหลังในฤดูปลูกถัดไป
5) ข้อเสนอแนวทางการแก้ไขปัญหาโรคไวรัสใบด่างมันสำปะหลัง ของสมาคมชาวไร่มันสำปะหลังแห่งประเทศไทย โดยแบ่งเป็น 3 ระยะคือ
5.1) มาตรการระยะสั้น แก้ไขปัญหาเร่งด่วนที่สุด ในพื้นที่สีแดง โดยใช้ท่อนพันธุ์สะอาดขยายพันธุ์
5.2) มาตรการระยะกลาง แก้ไขปัญหาการขาดแคลนท่อนพันธุ์ทนทานต่อโรค สนับสนุนให้เกษตรกรทำแปลงขยายพันธุ์ทนทานไว้แจกจ่ายขยายพันธุ์ด้วยเกษตรกรกันเอง โดยที่รัฐไม่ต้องเสียงบประมาณจัดซื้อท่อนพันธุ์ทนทานโรคแจกทุกๆปี
5.3) มาตรการระยะยาว แก้ไขโดยใช้พันธุ์ต้านทานโรค มาทดแทนพันธุ์ที่อ่อนแอต่อโรคทั้งหมด จึงต้องเริ่มขยายพันธุ์ต้านทาน ณ ตอนนี้ และมาตรการเฝ้าระวัง ติดตามการแพร่ระบาดของโรคใบด่างโดยใช้เทคโนโลยีทันสมัย เพื่อให้ได้ข้อมูลของโรคอย่างชัดเจนและแม่นยำ เพื่อวางแผนการป้องกันการแพร่ระบาดของโรคอย่างมีประสิทธิผลต่อไป
วันพุธที่ 11 มกราคม 2566
11/01/2566
Latest update of “Public Health Measures for Foreign Travelers Entering Thailand”
Latest update of “Public Health Measures for Foreign Travelers Entering Thailand”
January 11, 2022, Deputy Government Spokesperson Traisuree Taisaranakul disclosed that the Ministry of Public Health’s Department of Disease Control has issued the latest update of “Public Health Measures for Foreign Travelers Entering Thailand” on January 10, 2023, of which the detail is as follows:
Proof of vaccination is no longer required before entering the Kingdom
Passengers traveling from the countries that require negative RT-PCR test results before departure from Thailand (as of Jan 10, 2023: China PRC and India) must have health insurance coverage of at least US$10,000 for COVID-19 treatment that covers the duration of stay in Thailand plus 7 additional days. Quarantine officer will randomly check the proof of insurance of passengers traveling from the listed countries. If the traveler does not have proof of insurance, he/she will have to purchase the health insurance before entering the country. Those with business arrangements, including flight crews and students, may have an official letter from the host or other form of insurance to cover such need.
Holders of Thai passports and transit/transfer passengers are exempted from the health insurance checks.
Airlines must adhere to related regulation and comply with the guidance as appropriate, such as asking passengers to wear mask at all times except during meals or emergency situations.
Passengers who develop symptoms of COVID-19 while on board and on arrival are recommended to get a COVID-19 test upon arrival.
Travelers can contact the Department of Disease Control’s Hotline 1442 or visit https://ddc.moph.go.th/index.php for more information.
วันพุธที่ 11 มกราคม 2566
GISTDA ชวนน้องๆ ท่องอวกาศในงานวันเด็กแห่งชาติ 2566 ที่ Space Inspirium จังหวัดชลบุรี
สำนักงานพัฒนาเทคโนโลยีอวกาศและภูมิสารสนเทศ (องค์การมหาชน) หรือ GISTDA กระทรวงการอุดมศึกษา วิทยาศาสตร์ วิจัย และนวัตกรรม หรือ อว. ขอเชิญชวนเยาวชนไทยท่องอวกาศกับกิจกรรมวันเด็กแห่งชาติ ประจำปี 2566 ในวันเสาร์ที่ 14 มกราคม 2566 ณ GISTDA Space Inspirium
สำนักงานพัฒนาเทคโนโลยีอวกาศและภูมิสารสนเทศ (องค์การมหาชน) หรือ GISTDA กระทรวงการอุดมศึกษา วิทยาศาสตร์ วิจัย และนวัตกรรม หรืออว. ขอเชิญชวนเยาวชนไทยท่องอวกาศกับกิจกรรมวันเด็กแห่งชาติ ประจำปี 2566 ในวันเสาร์ที่ 14 มกราคม 2566 ณ GISTDA Space Inspiriumอำเภอศรีราชา จังหวัดชลบุรี เข้าชมฟรีตลอดงาน!!!
นางสาวปราณปริยา วงค์ษา ผู้อำนวยการสำนักเครือข่ายองค์ความรู้ของ GISTDA เผยว่า ปีนี้เราได้จัดกิจกรรมและแคมเปญเพื่อต้อนรับน้องๆ และบรรดาผู้ปกครองที่จะมาร่วมงานอย่างเต็มที่ โดย highlight สำคัญที่ไม่ควรพลาดเป็นอย่างยิ่ง นั่นคือ การเปิดโซนนิทรรศการใหม่ล่าสุดที่ชื่อว่า GRAVITY ที่จะทำให้ทุกคนได้เสมือนลอยอยู่ในอวกาศที่เวิ้งว้างและไม่มีที่สิ้นสุด แต่มีความสวยงามที่น่าค้นหา ซึ่งถือเป็นเสน่ห์ของอวกาศ นอกจากนี้ ยังมีกิจกรรมอื่นๆ ที่น่าสนใจ อาทิ การแต่งชุดธีมอวกาศถ่ายรูปและเช็คอิน กิจกรรม Walk rally กับการเก็บฐานกิจกรรมภายในงานให้ครบ 5 ฐาน และกิจกรรมเวทีอวกาศที่ชวนตะลึงไปกับ “โชว์วิทย์ สุดว้าวว” รวมถึงกิจกรรมอื่นๆ เพื่อร่วมสนุกลุ้นรับของรางวัลตลอดงาน
นางสาวปราณปริยาฯ กล่าวอีกว่า ขอเชิญชวนน้องๆ ที่สนใจเรื่องของอวกาศได้มาเที่ยวชมและร่วมสนุกกับกิจกรรมที่จะช่วยเสริมสร้างองค์ความรู้ด้านเทคโนโลยีอวกาศและภูมิสารสนเทศที่ทาง GISTDA จัดเตรียมไว้ให้เพื่อต้อนรับวันเด็กแห่งชาติปีนี้ หากท่านใดยังไม่เคยมาหรือมาไม่ถูก ท่านสามารถเปิด google map และพิมพ์ว่า space inspirium รับรองท่านจะถึงที่หมายอย่างถูกต้องค่ะ โดยงานจะมีขึ้นในวันเสาร์ที่ 14 มกราคม 2566 ตั้งแต่เวลา09:00 – 15:00 น. @Space Inspirium อำเภอศรีราชา จังหวัดชลบุรี และขอย้ำว่างานนี้เข้าชมฟรีตลอดงานนะคะ
วันพุธที่ 11 มกราคม 2566
11/01/2566
นายกฯ ประชุมบอร์ด สสว. เห็นชอบสนับสนุนช่วยเหลือผู้ประกอบการ SME วงเงิน 1,180 ล้านบาท ย้ำเร่งรัดส่งเสริมให้ผู้ประกอบการ SME เข้าโครงการ SME One ID เพื่อเข้าถึงการช่วยเหลือจากภาครัฐ
นายกฯ ประชุมบอร์ด สสว. เห็นชอบสนับสนุนช่วยเหลือผู้ประกอบการ SME วงเงิน 1,180 ล้านบาท ย้ำเร่งรัดส่งเสริมให้ผู้ประกอบการ SME เข้าโครงการ SME One ID เพื่อเข้าถึงการดูแลช่วยเหลือจากภาครัฐ
วันนี้ (11 ม.ค. 66) เวลา 09.30 น. ณ ตึกภักดีบดินทร์ ทำเนียบรัฐบาล พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานการประชุมคณะกรรมการส่งเสริมวิสาหกิจขนาดกลางและขนาดย่อม (บอร์ดส่งเสริม SME) ร่วมกับนายสุพัฒนพงษ์ พันธ์มีเชาว์ รองนายกรัฐมนตรีและรัฐมนตรีว่าการกระทรวงพลังงาน นายอาคม เติมพิทยาไพสิฐ รัฐมนตรีว่าการกระทรวงการคลัง และผู้ที่เกี่ยวข้อง นายอนุชา บูรพชัยศรี รองเลขาธิการนายกรัฐมนตรี ปฏิบัติหน้าที่โฆษกประจำสำนักนายกรัฐมนตรี สรุปสาระสำคัญของการประชุม ดังนี้
นายกรัฐมนตรีกล่าวมอบนโยบายต่อที่ประชุมตอนหนึ่งว่า งานด้านส่งเสริมวิสาหกิจขนาดกลางและขนาดย่อม หลายอย่างมีความคืบหน้า หลายอย่างมีปัญหาและอุปสรรคอยู่บ้าง แต่จำเป็นต้องทำเพื่ออนาคต เพราะวิสาหกิจขนาดกลางและขนาดย่อมถือเป็นเครื่องจักรสำคัญในด้านเศรษฐกิจของประเทศ โดยบอร์ด สสว. เป็นกลไกสำคัญในการขับเคลื่อน จึงขอให้ติดตามปัญหาและอุปสรรคต่าง ๆ ที่หลายเรื่องมีการเสนอมาถึงนายกรัฐมนตรีให้ช่วยดูแก้ไขปัญหา ซึ่งนายกรัฐมนตรีได้มอบหมายให้ชี้แจงข้อเท็จจริง และความเป็นไปได้ว่าจะแก้ไขอุปสรรคต่าง ๆ ได้อย่างไร ดังนั้น ขอฝากไปถึงทุกหน่วยงานที่เกี่ยวข้องในการทำงานเรื่องวิสาหกิจขนาดกลางและขนาดย่อม ซึ่งปัจจุบันมีทั้งโอกาสและวิกฤต โดยจะต้องเดินหน้าต่อไปให้ได้ ไม่ว่าจะสำเร็จเมื่อไรก็ตาม เพราะเป็นนโยบายที่จะต้องทำต่อไปในอนาคต พื่อให้เกิดผลสัมฤทธิ์เป็นรูปธรรม
นอกจากนี้ นายกรัฐมนตรีเน้นย้ำเรื่องการให้ช่วยเหลือ สนับสนุนวิสาหกิจขนาดกลางและขนาดย่อม (SME) ให้เข้าถึงการดูแลของภาครัฐ โดยให้เร่งรัดส่งเสริมให้ผู้ประกอบการธุรกิจ SME เข้าระบบโครงการ SME One ID : หนึ่งรหัส หนึ่งผู้ประกอบการ ให้เร็วที่สุด โดยขอความร่วมมือจากภาคธุรกิจเอกชนให้ร่วมดำเนินการ เพื่อให้ผู้ประกอบการสามารถเข้าถึงการดูแลช่วยเหลือต่าง ๆ จากภาครัฐ พร้อมยืนยันว่านายกรัฐมนตรีให้ความสำคัญกับธุรกิจ SME โดยต้องการให้งานด้าน SME มีความต่อเนื่อง ก้าวหน้า บรรลุตามเป้าหมายที่ตั้งไว้ และหาแนวทางทำให้ SME สามารถไปอยู่ในห่วงโซ่ของธุรกิจขนาดใหญ่ เพื่อนำพาทั้งกระบวนการให้เติบโตไปด้วยกัน เพื่อเพิ่มรายได้ของประเทศ และเพิ่มรายได้ให้กับประชาชนในทุกกลุ่มกิจกรรม
สำหรับมติที่ประชุมบอร์ดส่งเสริม SME ที่สำคัญ เห็นชอบในการสนับสนุน SME และช่วยเหลือผู้ประกอบการ SME ในวงเงิน 1,180 ล้านบาท โดยมีโครงการหลักที่สำคัญ 3 โครงการ ได้แก่ 1. โครงการค้ำประกันสินเชื่อสำหรับธุรกิจท่องเที่ยว งบประมาณ 968 ล้านบาท ระยะเวลาดำเนินการ 2 ปี มีบรรษัทประกันสินเชื่ออุตสาหกรรมขนาดย่อม เป็นหน่วยงานดำเนินการ ซึ่งคาดว่าจะมีผู้ประกอบการที่ได้รับประโยชน์มากกว่า 1,500 ราย วงเงินค้ำประกันรวมที่จะเป็นมูลค่าทางเศรษฐกิจไม่น้อยกว่า 3,000 ล้านบาท โดยจะมีการผ่อนปรนให้กับผู้ประกอบการที่เป็นผู้ประกอบการชั้นดี เป็นกรณีพิเศษ 2. โครงการส่งเสริมผู้ประกอบการ ด้านการบริหารความเสี่ยงจากอัตราแลกเปลี่ยน เพื่อช่วยผู้ประกอบการ SME ที่ทำการค้าระหว่างประเทศ วงเงิน 200 ล้านบาท ซึ่งจะช่วยเหลือผู้ประกอบการส่งออกโดยตรง และ 3. โครงการ SME Restart เพื่อเป็นการช่วยเหลือผู้ประกอบการ SME ในกลุ่มธุรกิจท่องเที่ยว งบประมาณ 12 ล้านบาท โดยมีหน่วยร่วมดำเนินการ คือสภาอุตสาหกรรมท่องเที่ยวแห่งประเทศไทย
วันพุธที่ 11 มกราคม 2566
11/01/2566
“ธนกร”เผย ก.คลังเตรียมประกาศผลสถานะบัตรสวัสดิการแห่งรัฐในเดือนมกราคม ก่อนเริ่มใช้สิทธิ 1 มี.ค. 66 แจง”นายกฯ”ให้แนวทางแก้ปัญหาความยากจนและความเหลื่อมล้ำ
“ธนกร”เผย ก.คลังเตรียมประกาศผลสถานะบัตรสวัสดิการแห่งรัฐในเดือนมกราคม ก่อนเริ่มใช้สิทธิ 1 มี.ค. 66 แจง”นายกฯ”ให้แนวทางแก้ปัญหาความยากจนและความเหลื่อมล้ำ โดยเน้นจัดสวัสดิการทางสังคมอย่างเจาะจง ตรงตามความจำเป็น เหมาะสมกับกลุ่มเป้าหมาย
วันที่ 11 มกราคม 2566 นายธนกร วังบุญคงชนะ รัฐมนตรีประจำสำนักนายกรัฐมนตรี กล่าวถึงแผนการดำเนินโครงการการลงทะเบียนเพื่อสวัสดิการแห่งรัฐรอบใหม่ ในปี 2565 ซึ่งกระทรวงการคลังได้ประกาศผลสถานะการลงทะเบียนของการลงทะเบียนเพื่อสวัสดิการแห่งรัฐปี 2565 ที่โชว์สถานะการลงทะเบียนสมบูรณ์รวมทั้งสิ้น 19.64 ล้านราย จากจำนวนผู้ลงทะเบียนทั้งสิ้น 22.29 ล้านราย โดยจะทยอยประกาศผลการตรวจสอบคุณสมบัติให้ทราบภายในเดือนมกราคมนี้ และเริ่มใช้สิทธิโครงการเพื่อสวัสดิการแห่งรัฐรอบใหม่ ตั้งแต่วันที่ 1 มี.ค. 66
รัฐมนตรีประจำสำนักนายกรัฐมนตรี กล่าวอีกว่า พล.อ.ประยุทธ์ จันทร์โอชา นายกฯ และ รมว.กลาโหม ให้แนวทางในการแก้ไขปัญหาความยากจนและความเหลื่อมล้ำทางสังคมที่ดำเนินการมาอย่างต่อเนื่อง โดยเน้นการจัดสวัสดิการทางสังคมอย่างเจาะจง (Targeting) ตรงตามความจำเป็นและเหมาะสมกับกลุ่มเป้าหมาย มุ่งช่วยเหลือให้ประชาชนกลุ่มเป้าหมายหลุดพ้นจากความยากจน ขณะเดียวกัน ภาครัฐยังมีฐานข้อมูลขนาดใหญ่ (big data) สำหรับกำหนดมาตรการที่เหมาะสมเพื่อให้ทุกคนได้รับการดูแลจากภาครัฐอย่างทั่วถึง ทั้งนี้ ถือเป็นความสำเร็จของรัฐบาลในการกำจัดความยากจน แต่ยังต้องอาศัยการผลักดันนโยบายอย่างต่อเนื่องของรัฐบาลเพื่อนำพาประเทศก้าวพ้นกับดักประเทศรายได้ปานกลางสู่ความมั่นคง มั่นคั่ง ยั่งยืน ต่อไป
วันพุธที่ 11 มกราคม 2566
11/01/2566
พณ. ชี้แจงข้อกังวลผักไทยราคาตก หลังจีนเปิดประเทศ
กรมการค้าภายใน เผยยังไม่พบการนำเข้าผักจากจีนผิดปกติ และไม่พบสัญญาณน่ากังวลว่าจะมีการนำเข้ามาตีตลาดในไทย
จากกรณีกังวลผักราคาตก หลังจีนเปิดประเทศ ชาวสวนผักในจังหวัดราชบุรีเรียกร้องให้ภาครัฐเร่งหามาตรการควบคุมการนำเข้าผักจากจีน ซึ่งมีข้อกังวล หลังจีนเปิดประเทศจะมีผักทะลักเข้าไทยจำนวนมาก ทำให้ราคาผักในไทยตกต่ำ โดยเสนอให้นำเข้าสอดคล้องกับปริมาณการบริโภคในประเทศ และให้เกษตรกรสามารถแข่งขันได้นั้น
วันที่ 11 มกราคม 2566 นายวัฒนศักย์ เสือเอี่ยม อธิบดีกรมการค้าภายใน กระทรวงพาณิชย์ ชี้แจงว่า กรณีเกษตรกรชาวสวนผักจังหวัดราชบุรี มีข้อกังวลเกี่ยวการเปิดประเทศของจีน ที่จะทำให้มีปริมาณผักทะลักเข้าสู่ภายในประเทศจำนวนมาก กรมการค้าภายในได้ติดตามตรวจสอบสถานการณ์การจำหน่าย ณ ตลาดไท ตลาดสี่มุมเมือง และศรีเมือง ซึ่งเป็นแหล่งค้าส่งใหญ่ของประเทศ รวมทั้งตลาดสดในความส่งเสริมของกรมการค้าภายใน พบว่า ปัจจุบันปริมาณการจำหน่ายผักที่นำเข้ามาจากประเทศจีนยังคงมีปริมาณปกติ ไม่พบว่ามีปริมาณนำเข้าที่ผิดปกติแต่อย่างใด ซึ่งการนำเข้าผักมาจากประเทศจีนนั้น มีปัจจัยขึ้นอยู่กับปริมาณและราคาผักในประเทศเป็นสำคัญ เนื่องจากการนำเข้ามาจะมีค่าใช้จ่ายที่สูงขึ้น อาทิ ค่าขนส่งจากประเทศต้นทาง ค่าจัดเก็บในระบบควบคุมอุณหภูมิ ค่ากระจายสินค้า รวมถึงความสูญเสียที่จะเกิดขึ้นระหว่างจัดเก็บและขนส่ง
อธิบดีกรมการค้าภายใน เปิดเผยต่อไปอีกว่า จากการตรวจสอบราคาขายส่ง ณ ตลาดไทและตลาดสี่มุมเมือง ผู้บริหารตลาดกลางสี่มุมเมือง ซึ่งเป็นแหล่งค้าส่งผักใหญ่ของประเทศได้ให้ข้อเท็จจริงว่า ในช่วงนี้ถือเป็นช่วงที่ผักในประเทศให้ผลผลิตดี และราคาปกติตามฤดูกาลไม่ได้อยู่ในเกณฑ์ที่สูง จึงไม่น่ากังวลว่าจะมีการนำเข้ามาตีตลาดตามที่กังวล อย่างไรก็ตามในเรื่องนี้ นายจุรินทร์ ลักษณวิศิษฎ์ รองนายกรัฐมนตรีและรัฐมนตรีว่าการกระทรวงพาณิชย์ ได้มอบหมายให้กรมการค้าภายในและสำนักงานพาณิชย์จังหวัดติดตามสถานการณ์อย่างใกล้ชิด หากพบว่า ปริมาณผักออกสู่ตลาดมากและราคามีแนวโน้มลดลง กรมการค้าภายในได้ประสานผู้ประกอบการเข้าไปรับซื้อและอีกทางหนึ่งจะใช้กลไกรถ mobile พาณิชย์ และจุดจำหน่ายต่างๆ ในการกระจายโดยตรงไปยังประชาชน อย่างไรก็ดี หากพบเห็นว่ามีการกดราคารับซื้อ หรือรับซื้ออย่างไม่เป็นธรรม แจ้งได้ที่สายด่วน 1569 หรือสำนักงานพาณิชย์จังหวัดทั่วประเทศ
วันพุธที่ 11 มกราคม 2566
11/01/2566
​​"ทิพานัน" เผยชาวใต้เตรียมเฮ! รัฐบาล "พล.เอกประยุทธ์"  สร้างถนนผังเมืองรวม “โคกกลอย-ท้ายเหมือง จ.พังงา”  คืบหน้า 81% เร็วกว่ากำหนด  คาด ก.พ.นี้ใช้งานได้
​"ทิพานัน" เผยชาวใต้เตรียมเฮ! รัฐบาล "พล.เอกประยุทธ์"  สร้างถนนผังเมืองรวม “โคกกลอย-ท้ายเหมือง จ.พังงา”  คืบหน้า 81% เร็วกว่ากำหนด  คาด ก.พ.นี้ใช้งานได้   ช่วยบูมท่องเที่ยวพังงาและจังหวัดใกล้เคียง รองรับการขยายเมือง เพิ่มขีดความสามารถแข่งขันเศรษฐกิจ
วันที่ 11 มกราคม 2566 น.ส.ทิพานัน ศิริชนะ รองโฆษกประจำสำนักนายกรัฐมนตรี เปิดเผยว่า พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ให้ความสำคัญกับการเพิ่มประสิทธิภาพโครงข่ายถนน เพื่อบรรเทาปัญหาการจราจรติดขัด กระจายความเจริญรองรับการขยายตัวของเมือง ส่งเสริมเศรษฐกิจการค้าและการท่องเที่ยว เพื่อเพิ่มขีดความสามารถในการแข่งขันด้านการท่องเที่ยวของไทยตามแผนยุทธศาสตร์ชาติ 20 ปี (2561-2580) โดยมีการก่อสร้างและปรับปรุงถนนทางหลวงชนบทให้มีปลอดภัยและเชื่อมโยงแหล่งท่องเที่ยวต่างๆ
น.ส.ทิพานัน กล่าวว่า ทั้งนี้ล่าสุดโครงการก่อสร้างถนนสาย ข9, ค3 ผังเมืองรวมชุมชนโคกกลอย – ท้ายเหมือง จังหวัดพังงา รวมระยะทาง 4.229 กิโลเมตร มีความคืบหน้าไปแล้วร้อยละ 81 ซึ่งเร็วกว่าแผนที่กำหนดไว้ ขณะนี้อยู่ระหว่างการดำเนินงานในชั้นรองพื้นทาง งานผิวทาง และงานเบ็ดเตล็ด โดยคาดว่าจะก่อสร้างแล้วเสร็จสมบูรณ์ในเดือนกุมภาพันธ์ 2566 ซึ่งจังหวัดพังงามีสถานที่ท่องเที่ยวที่เป็นจุดเช็กอิน เช่น อุทยานแห่งชาติหมู่เกาะสิมิลัน อุทยานแห่งชาติหมู่เกาะสุรินทร์ จุดชมวิวเสม็ดนางชี เกาะยาวน้อย เกาะยาวใหญ่ หาดนางทอง(หาดทรายดำ) ทะเลหมอกเขาไข่นุ้ย สะพานไม้โคกกลอย(สะพานไม้หาดเขาปิหลาย) ที่มีนักท่องเที่ยวทั้งชาวไทยและชาวต่างชาติ นิยมเดินทางไปท่องเที่ยวเป็นจำนวนมาก อีกทั้งยังเป็นจังหวัดที่มีแนวโน้มการขยายตัวของเมืองอย่างต่อเนื่อง
ทั้งนี้โครงการก่อสร้างถนนสาย ข9, ค3 ผังเมืองรวมชุมชนโคกกลอย – ท้ายเหมือง จังหวัดพังงาเป็นแนวถนนก่อสร้างใหม่ แบ่งการดำเนินงานออกเป็น 2 ช่วง ดังนี้
– ช่วงที่ 1 จุดเริ่มต้นโครงการ (สาย ค3 กม.ที่ 0+000 ถึง กม.ที่ 1+998) โดยเชื่อมต่อกับถนนทางหลวงแผ่นดินหมายเลข 4303 (บริเวณ กม.ที่ 2+512) ไปบรรจบกับถนนทางหลวงแผ่นดินหมายเลข 402
– ช่วงที่ 2 จุดเริ่มต้นโครงการ (สาย ข9 กม.ที่ 1+998 ถึง กม.ที่ 4+228) ต่อเนื่องกับช่วงที่ 1 สาย ค3 โดยเชื่อมต่อกับถนนทางหลวงแผ่นดินหมายเลข 402 (บริเวณ กม.ที่ 2+050) ไปสิ้นสุดช่วงที่ 2 บนสาย ข9 บรรจบกับทางหลวงชนบทสาย พง.3006 ซึ่งลักษณะการก่อสร้างถนนเป็นถนนคอนกรีตเสริมเหล็ก ขนาด 4 ช่องจราจร ไป – กลับ กว้างช่องละ 3.5 เมตร ไหล่ทางกว้างข้างละ 2.5 เมตร ทางเท้ากว้างข้างละ 2.5 เมตร พร้อมทางจักรยานกว้างไม่เกิน 1.5 เมตร พร้อมก่อสร้างสะพานคอนกรีตเสริมเหล็ก 2 แห่ง งานก่อสร้างท่อลอดเหลี่ยมคอนกรีตเสริมเหล็ก 7 แห่ง งานก่อสร้างระบบระบายน้ำ งานติดตั้งไฟฟ้าแสงสว่าง ป้ายจราจร และเครื่องหมายจราจรอีกด้วย
“สะท้อนความมุ่งมั่นของพล.อ.ประยุทธ์ ในการเร่งผลักดันการก่อสร้างโครงสร้างพื้นฐาน เพื่อรองรับการลงทุน และพัฒนาประเทศในทุกมิติ โดยเฉพาะด้านอุตสาหกรรมการท่องเที่ยว ที่กลับมาฟื้นตัวอย่างต่อเนื่อง และยังได้อานิสงส์ที่จีนเปิดประเทศ ทำให้มีการคาดการณ์ว่า นักท่องเที่ยวจีนจะเดินทางเข้าไทยตลอดปี 2566 ไม่น้อยกว่า 5 ล้านคน ซึ่งภาคธุรกิจท่องเที่ยวและธุรกิจที่เกี่ยวเนื่อง พร้อมต้อนรับนักท่องเที่ยวจากจีนและจากทุกชาติ เพื่อกระขายรายได้ไปสู่ชุมชน ยกระดับคุณภาพชีวิตของประชาชนให้ดีขึ้น” น.ส.ทิพานัน กล่าว
วันพุธที่ 11 มกราคม 2566
11/01/2566
“สคร. จัดเก็บเงินนำส่งรายได้แผ่นดินสะสม ณ สิ้นไตรมาส 1 ปีงบประมาณ 2566 จำนวน 60,546 ล้านบาท คิดเป็นร้อยละ 40 ของเป้าหมายทั้งปี”
ณ สิ้นไตรมาส 1 ปีงบประมาณ 2566 (1 ตุลาคม 2565 - 31 ธันวาคม 2565) สคร. สามารถจัดเก็บเงินนำส่งรายได้แผ่นดินฯ รวมทั้งสิ้นจำนวน 60,546 ล้านบาท หรือคิดเป็นร้อยละ 40 ของเป้าหมายการจัดเก็บในปีงบประมาณ 2566
นางปานทิพย์ ศรีพิมล ผู้อำนวยการสำนักงานคณะกรรมการนโยบายรัฐวิสาหกิจ (สคร.) เปิดเผยว่า ในปีงบประมาณ 2566 สคร. มีเป้าหมายในการจัดเก็บเงินนำส่งรายได้แผ่นดินจากรัฐวิสาหกิจและกิจการที่กระทรวงการคลังถือหุ้นต่ำกว่าร้อยละ 50 (เงินนำส่งรายได้แผ่นดินฯ) จำนวน 149,600 ล้านบาท โดย ณ สิ้นไตรมาส 1 ปีงบประมาณ 2566 (1 ตุลาคม 2565 - 31 ธันวาคม 2565) สคร. สามารถจัดเก็บเงินนำส่งรายได้แผ่นดินฯ รวมทั้งสิ้นจำนวน 60,546 ล้านบาท หรือคิดเป็นร้อยละ 40 ของเป้าหมายการจัดเก็บในปีงบประมาณ 2566 ซึ่งสูงกว่าประมาณการสะสมจำนวน 18,940 ล้านบาท โดยเงินนำส่งรายได้แผ่นดินส่วนใหญ่มาจากบริษัท ปตท. จำกัด (มหาชน) การไฟฟ้าส่วนภูมิภาค สำนักงานสลากกินแบ่งรัฐบาล ธนาคารออมสิน และการไฟฟ้านครหลวง เป็นต้น ทั้งนี้ รัฐวิสาหกิจที่นำส่งรายได้แผ่นดินสะสมสูงสุด 10 อันดับแรก ณ สิ้นไตรมาส 1 ปีงบประมาณ 2566 มีดังนี้
หน่วย : ล้านบาท
ลำดับที่   รัฐวิสาหกิจ   เงินนำส่งรายได้แผ่นดิน
1   บริษัท ปตท. จำกัด (มหาชน)  18,979
2   การไฟฟ้าส่วนภูมิภาค   8,637
3   สำนักงานสลากกินแบ่งรัฐบาล  8,505
4   ธนาคารออมสิน   8,055
5   การไฟฟ้านครหลวง   3,804
6   ธนาคารอาคารสงเคราะห์ 2,731
7   การท่าเรือแห่งประเทศไทย  2,577
8   การทางพิเศษแห่งประเทศไทย  2,011
9   การไฟฟ้าฝ่ายผลิตแห่งประเทศไทย 1,500
10   การประปานครหลวง   1,204
11  อื่นๆ    2,543
รวม      60,546
หมายเหตุ : ข้อมูลเงินนำส่งรายได้แผ่นดินของรัฐวิสาหกิจที่กระทรวงการคลัง โดย สคร. จัดเก็บ ไม่รวมเงินนำส่งรัฐประเภทอื่น เช่น ภาษีหรือค่าธรรมเนียมอื่นๆ
ปีงบประมาณ 2566 เป็นการจัดเก็บเงินนำส่งรายได้แผ่นดินจากผลประกอบการในปี 2565 ทั้งนี้ ณ สิ้นไตรมาส 1 มีเงินนำส่งรายได้แผ่นดินฯ สะสมสูงกว่าประมาณการสะสม เนื่องจากรัฐวิสาหกิจบางแห่งสามารถนำส่งรายได้แผ่นดินสูงกว่าที่ประมาณการไว้ และรัฐวิสาหกิจบางแห่งนำส่งเงินรายได้แผ่นดินโดยเป็นรายการค้างนำส่งจากปีก่อนซึ่งไม่ได้ประมาณการไว้ในปีงบประมาณ 2566 อย่างไรก็ดี สคร. จะกำกับติดตามการนำส่งรายได้แผ่นดินของรัฐวิสาหกิจอย่างใกล้ชิด โดยจะพิจารณาผลประกอบการ มาตรการของภาครัฐ และการลงทุนของรัฐวิสาหกิจ เพื่อให้การจัดเก็บเงินนำส่งรายได้แผ่นดินฯ เป็นกลไกในการช่วยรักษาเสถียรภาพทางการคลังต่อไป
สำนักงานคณะกรรมการนโยบายรัฐวิสาหกิจ สำนักนโยบายและแผนรัฐวิสาหกิจ
โทร. 0 2298 5880 - 7 ต่อ 3153
วันพุธที่ 11 มกราคม 2566
​รองปลัดกระทรวงเกษตรและสหกรณ์ ร่วมเป็นวิทยากรบรรยายในการประชุมใหญ่สามัญประจำปี พ.ศ.2565
​รองปลัดกระทรวงเกษตรและสหกรณ์ ร่วมเป็นวิทยากรบรรยายในการประชุมใหญ่สามัญประจำปี พ.ศ.2565 ของสมาคมนักบริหารการพัฒนาการเกษตรและสหกรณ์
นายเศรษฐเกียรติ กระจางวงษ์ รองปลัดกระทรวงเกษตรและสหกรณ์ ได้รับมอบหมายจากปลัดกระทรวงเกษตรและสหกรณ์ ให้เป็นวิทยากรบรรยายหัวข้อ “นโยบายของกระทรวงเกษตรและสหกรณ์ ปัจจุบันและอนาคตของเกษตรไทย” ในการประชุมใหญ่สามัญประจำปี พ.ศ.2565 ของสมาคมนักบริหารการพัฒนาการเกษตรและสหกรณ์ ณ ห้องประชุมของกองวิจัยและพัฒนาวิทยาการหลังการเก็บเกี่ยวและแปรรูปผลิตผลเกษตร (กวป.) ตึก 8 ชั้น กรมวิชาการเกษตร และผ่านสื่ออิเล็กทรอนิกส์
รองปลัดฯ ได้บรรยายถึงกรอบ 5 ยุทธศาสตร์และ 15 นโยบายสำคัญ ในการพัฒนาและแก้ไขปัญหาภาคการเกษตรให้กับเกษตรกร โดยให้เป็นกรอบในการทำงาน พร้อมทั้งปรับตัวตามสถานการณ์และเพิ่มทำงานในเชิงรุกมากขึ้น ซึ่งเป็นนโยบายที่ รัฐมนตรีว่าการกระทรวงเกษตรและสหกรณ์ (ดร.เฉลิมชัย ศรีอ่อน) ได้มอบให้แก่ผู้บริหารกระทรวงเกษตรและสหกรณ์ เพื่อขับเคลื่อนงานของกระทรวงเกษตรและสหกรณ์ ประจำปีงบประมาณ พ.ศ. 2566 ซึ่งกรอบ 5 ยุทธศาสตร์และ 15 นโยบายสำคัญ ประกอบด้วย
1. ยุทธศาสตร์ตลาดนำการผลิต 2. ยุทธศาสตร์เทคโนโลยีเกษตร 3. ยุทธศาสตร์ 3S คือ Safety-Security-Sustainability 4. ยุทธศาสตร์การบริหารเชิงรุกแบบบูรณาการกับทุกภาคส่วน และ 5. ยุทธศาสตร์เกษตรกรรมยั่งยืนตามแนวทางศาสตร์พระราชา โดยให้ปี 2566 เป็นปีที่มุ่งสร้างความเข้มแข็งให้กับภาคเกษตรกรรม อาทิ การสร้างความเข้มแข็งให้กับเกษตรกรและสถาบันเกษตรกร, การเร่งผลักดันการลดการปลดปล่อยก๊าซเรือนกระจกในภาคเกษตร, การเร่งประชาสัมพันธ์สร้างการรับรู้การดำเนินนโยบายของกระทรวงให้ทั่วถึง, การพัฒนาเทคนโลยีและนวัตกรรมทางการเกษตร, การส่งเสริมเกษตรปลอดภัย, การผลักดันค่าตอบแทนให้กับอาสาสมัครเกษตรหมู่บ้าน (อกม.), การบริหารจัดการน้ำอย่างมีประสิทธิภาพ, การเร่งขับเคลื่อน BCG Model ไปสู่การปฏิบัติให้สัมฤทธิ์ผลตามเป้าหมายของนโยบายรัฐบาล, ส่งเสริมความรู้พืชเศรษฐกิจใหม่ผลักดันไทยเป็นครัวโลก, การผลักดันให้กระทรวงเกษตรและสหกรณ์เป็นกระทรวงเศษฐกิจอย่างแท้จริง, การปฏิบัติงานด้วยความโปร่งใส ตรวจสอบได้ และการให้ความสำคัญกับเกษตรกรเหมือนคนในครอบครัวเดียวกัน
ทั้งนี้ ผู้เข้าร่วมบรรยายได้ร่วมแลกเปลี่ยนประสบการณ์และข้อคิดเห็นในด้านนโยบายทางการเกษตรต่างๆ เช่น การใช้วัตถุอันตราย/สารเคมีทางการเกษตรอย่างมีประสิทธิภาพตามหลักวิชาการ การผลักดันค่าตอบแทนให้กับอาสาสมัครเกษตรหมู่บ้าน (อกม.) การขับเคลื่อนตัวเลข GDP ทางการเกษตร การจัดทำมาตรฐานการปลูกโกโก้ และการบูรณาการความร่วมมือศูนย์ AIC เป็นต้น
วันพุธที่ 11 มกราคม 2566
11/01/2566
พิธีลงนามบันทึกข้อตกลงความร่วมมือการพัฒนาการเชื่อมโยงข้อมูล New GFMIS Thai กับ e-LAAS
พิธีลงนามบันทึกข้อตกลงความร่วมมือการพัฒนาการเชื่อมโยงข้อมูลระบบบริหารการเงินการคลังภาครัฐแบบอิเล็กทรอนิกส์ใหม่ (New GFMIS Thai) กับระบบบัญชีคอมพิวเตอร์ขององค์กรปกครองส่วนท้องถิ่น (e-LAAS)
เมื่อวันที่ 11 มกราคม 2565 กระทรวงการคลังได้จัดพิธีลงนามบันทึกข้อตกลงความร่วมมือการพัฒนาการเชื่อมโยงข้อมูลระบบบริหารการเงินการคลังภาครัฐแบบอิเล็กทรอนิกส์ใหม่ (New GFMIS Thai) กับระบบบัญชีคอมพิวเตอร์ขององค์กรปกครองส่วนท้องถิ่น (e-LAAS) ระหว่างสำนักงานปลัดกระทรวงการคลัง กรมบัญชีกลาง และกรมส่งเสริมการปกครองท้องถิ่น โดยเป็นการดำเนินการตามมติคณะรัฐมนตรี เมื่อวันที่ 28 พฤษภาคม 2562 เพื่อเป็นกรอบในการดำเนินการบูรณาการข้อมูลระหว่างระบบ New GFMIS Thai กับระบบบัญชีคอมพิวเตอร์ขององค์กรปกครองส่วนท้องถิ่น (e-LAAS) โดยสอดคล้องกับแผนพัฒนารัฐบาลดิจิทัลของประเทศไทย ซึ่งจะทำให้ภาครัฐสามารถใช้ประโยชน์จากข้อมูลในการบริหารการเงินการคลังได้อย่างมีประสิทธิภาพและประสิทธิผล ตลอดจนการบูรณาการข้อมูลร่วมกับหน่วยงานอื่น ๆ ในการวางแผนด้านงบประมาณได้อย่างรวดเร็วและตรงจุด รวมถึงรองรับการปฏิบัติทางด้านบัญชีให้สอดคล้องตามพระราชบัญญัติวินัยการเงินการคลัง พ.ศ. 2561โดยวัตถุประสงค์หลักในการลงนามบันทึกข้อตกลงความร่วมมือในวันนี้ เพื่อบูรณาการข้อมูลร่วมกันระหว่างหน่วยงานภาครัฐ ลดความซ้ำซ้อนของข้อมูล และยกระดับการให้บริการของภาครัฐให้มีประสิทธิภาพ เพื่อให้หน่วยงานทุกภาคส่วนรวมถึงภาคประชาชนได้รับการบริการที่สะดวกและรวดเร็วยิ่งขึ้น
ดังนั้น เพื่อให้การดำเนินการดังกล่าวบรรลุวัตถุประสงค์ กระทรวงการคลังจึงได้ลงนามบันทึกข้อตกลงความร่วมมือในครั้งนี้ เพื่อร่วมมือกันพัฒนาการเชื่อมโยงระบบบริหารการเงินการคลังและระบบบัญชีระหว่างกันให้สำเร็จเป็นรูปธรรมต่อไป
ศูนย์เทคโนโลยีสารสนเทศและการสื่อสาร สำนักงานปลัดกระทรวงการคลัง
โทร. 0 2126 5900 ต่อ 3303 และ 3313
วันพุธที่ 11 มกราคม 2566
บขส. จัด Market Sounding ฟังเสียงนักลงทุนภาคเอกชนร่วมลงทุนพัฒนาที่ดินฯ 4 แปลง แยก ไฟฉาย - ชลบุรี - ปิ่นเกล้า - เอกมัย
.....
นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด (บขส.) กระทรวงคมนาคม เป็นประธานในพิธีเปิดการรับฟังความคิดเห็นเพื่อประเมินความสนใจจากกลุ่มนักลงทุน (Market Sounding) สำหรับการให้เอกชนลงทุนพัฒนาที่ดินในกรรมสิทธิ์ของบริษัท ขนส่ง จำกัด จำนวน 4 แปลง ประกอบด้วย 1. ที่ดินบริเวณแยกไฟฉาย 2. ที่ดินบริเวณสถานีเดินรถชลบุรี จังหวัดชลบุรี 3. ที่ดินบริเวณสถานีขนส่งผู้โดยสารกรุงเทพ (ปิ่นเกล้า) และ 4. ที่ดินบริเวณสถานีขนส่งผู้โดยสารกรุงเทพ (เอกมัย) โดยมีหน่วยงานที่เกี่ยวข้อง ทั้งจากนักลงทุนภาคเอกชน สถาบันการเงิน และหน่วยงานต่าง ๆ ที่เกี่ยวข้องเข้าร่วมฯ ณ ห้อง MAGIC 3 โรงแรมมิราเคิล แกรนด์ คอนเวนชั่น กรุงเทพมหานคร
กรรมการผู้จัดการใหญ่ บขส. เปิดเผยว่า บขส. ได้เล็งเห็นถึงความสำคัญของการประเมินความสนใจของนักลงทุนภาคเอกชน (Market Sounding) จึงได้มีการจัดงานครั้งนี้ขึ้น เพื่อที่ บขส. จะได้นำข้อมูลที่ได้รับไปประกอบการพิจารณาขั้นตอนการคัดเลือกเอกชน จัดทำรูปแบบและเงื่อนไขการลงทุน เพื่อตอบสนองแรงจูงใจจากนักลงทุน ประกอบกับการเดินหน้าพัฒนาพื้นที่เชิงพาณิชย์ของ บขส. สอดรับกับนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม และคณะกรรมการบริษัทฯ ที่ให้ บขส. หารายได้เพิ่มขึ้น ทดแทนรายได้ค่าโดยสารที่หายไป ทั้งนี้ หลังการรับฟังความคิดเห็นจากนักลงทุน บขส. จะประกาศข้อกำหนดและเงื่อนไขการบริหารโครงการพัฒนาพื้นที่ (TOR) เพื่อเชิญชวนให้เอกชนเสนอแผนพัฒนาพื้นที่บริเวณแยกไฟฉาย พื้นที่ 3 ไร่เศษ และสถานีเดินรถชลบุรี จังหวัดชลบุรี พื้นที่ 5 ไร่เศษ ภายในเดือน มีนาคม พ.ศ. 2566 ผู้ที่สนใจสามารถติดต่อสอบถามได้ที่ อีเมล [emailprotected] โทรศัพท์ 0-2537-8331, 0-2936-2895
ส่วนพื้นที่บริเวณสถานีขนส่งผู้โดยสารกรุงเทพ (ปิ่นเกล้า) พื้นที่ 15 ไร่ และสถานีขนส่งผู้โดยสารกรุงเทพ (เอกมัย) พื้นที่ 7 ไร่เศษ อยู่ระหว่างศึกษาข้อมูลโครงการนำเสนอค่าตอบแทนและการลงทุนในอนาคตซึ่ง บขส. จะเปิดรับฟังความคิดเห็นผู้มีส่วนได้เสีย เนื่องจากสถานีขนส่งฯ ทั้ง 2 แห่ง ยังเปิดให้บริการเดินรถอยู่ และในอนาคตอาจย้ายจุดจอดรถตู้จากสถานีขนส่งฯ (สายใต้) ปิ่นเกล้า ไปรวมที่สถานีขนส่งฯ (สายใต้) บรมราชชนนี ขณะที่สถานีเอกมัย มีแผนปรับเปลี่ยนจุดจอดเช่นเดียวกัน โดยจะมีการย้ายรถโดยสารออกทั้งหมดไปให้บริการ ณ สถานที่ ที่เหมาะสม ซึ่งอยู่ระหว่างเจรจาหารือ เพื่อให้ได้ข้อสรุป คาดว่าผลศึกษาจะแล้วเสร็จภายในปี
ทั้งนี้ บขส. ประเมินว่า ในการพัฒนาพื้นที่เชิงพาณิชย์ โดยเปิดให้เอกชนลงทุนเช่าพื้นที่ ระยะเวลาสูงสุด 30 ปี ตามที่กฎหมายกำหนด บขส. จะได้รับค่าตอบแทนค่าเช่า และค่าธรรมเนียม ในพื้นที่ 3 แห่ง รวมประมาณ 1,094 ล้านบาท แบ่งเป็น พื้นที่สามแยกไฟฉาย 190 ล้านบาท พื้นที่สถานีเดินรถชลบุรี 364 ล้านบาท และสถานีฯ ปิ่นเกล้า 540 ล้านบาท ส่วนที่ดินเอกมัย อยู่ระหว่างดำเนินการเพื่อพิจารณาให้ได้ข้อสรุปต่อไป